Kersete by Monument op nippertjie geskuifFoto: Voortrekkermonument Kliënte van die Monument Restaurant by die Voortrekkermonument is dalk hul deposito’s kwyt nadat ŉ Kersete by dié restaurant op die nippertjie uitgestel is. Verskeie ontstelde gaste het die Monument sedert Kersfees ingelig dat die Kersete waarvoor hulle by die Monument Restaurant bespreek het, op die nippertjie verskuif is van die Monument se perseel na Villa Paradiso in Hartbeespoort, sonder om die gaste daaroor in te lig. Van dié gaste wat die Kersete toe misgeloop het, se deposito’s kan moontlik in gedrang wees. Die Voortrekkermonument het ook nie geweet van dié skuif nie. “Ons wil die publiek verseker dat die Voortrekkermonument ten alle tye onder die indruk geplaas is dat die Kersete vlot verloop,” sê Cecilia Kruger, besturende direkteur van die Voortrekkermonument in ŉ verklaring. Die Voortrekkermonument het vir langer as tien jaar verskeie persele, insluitend die De Kroon- en Amfi-sale, aan ŉ onafhanklike spysenieringsmaatskappy verhuur wat die Monument Restaurant (Edms) Bpk bedryf het. Die Monument Restaurant se kontrak is einde Desember beëindig en hul sleutels is aan die bestuur oorhandig. Kruger sê hulle is nou in kennis gestel dié restaurant het verskeie besprekings vir gesellighede op die Voortrekkermonument se terrein vir vanjaar aanvaar, ten spyte van die beëindiging van die kontrak einde Desember. Die restaurant word heeltemal onafhanklik van die Voortrekkermonument bedryf.